**Nga burgu i Banicës drejt Mauthausenit**

Në burgun e Banicës, që ishte ndalesa tjetër, ishim 380 shqiptarë nga 512 që ishim në Zemun. Ky burg ndodhej në periferi të Beogradit. Ishte burg shumë i vjetër, i siguruar mirë. Ishte një ndërtesë të madhe me dritare të vogla hekuri të izoluara mirë. Kishte biruca në bodrume ku mbaheshin mbyllur njerëzit e rrezikshëm dhe ku torturoheshin. Burgu zinte një territor 1.2 km dhe ishte i rrethuar nga mure të larta e sipër mureve, tela me gjemba.

Në cdo cep të murit kishte nga një kullë, pra gjithsej 4 kulla që kontrollonin gjithë territorin e brendshëm dhe të jashtëm të burgut.

Brenda oborrit të burgut kishte dhe disa baraka të braktisura ku neve shqiptarëve na vendosën në tre baraka dhe grekët në tre të tjera, ndërsa jugosllavët i dërguan brenda ndërtesës së burgut. Neve na vendosën në baraka, pasi në burg nuk kishte vend.

Ishim të uritur dhe të raskapitur. Nga Zenuni çdonjeri prej nesh që shpëtoi, kishte humbur gjysmën e peshës nga ana fizike. Ushqimi i caktuar edhe këtu ishte po ajo sasi që hanim në Zemun, 200 gram bukë misri dhe një litër supë.

Komuteti revolucionar i burgut që ishte krijuar nga jugosllavët, duke parë gjendjen tonë që në ditët e para organizoi ndihma në ushqime për ne shqiptarët, duke na dërguar gjithë racionet e bukës së tyre të një dite si dhe disa nga ushqimet e tjera që u kishin ardhur nga shtëpia. Ndërsa neve duhet jetonim me çfarë na falnin apo me ushqimet e burgut, jugosllavëve u vinin pakot me ushqime çdo javë nga shtëpitë e tyre. Gjithsesi me ndihmat e komitetit revolucionar të kryesuar nga komunistët jugosllavë, ne sikur nisëm ta merrnim pak veten, por përsëri i ftohti dhe epidemitë bënin kërdinë.

Gjermanët kur morën vesh se u organizuan këto ndihma në favorin tonë, morën masa dhe i ndaluan duke i rrethuar dhe barakat tona me tela me gjemba duke krijuar kështu izolim lokal në një oborr të vogël brenda oborrit të një burgu.

U desh të krijohej dhe tek ne komuniteti revolucionar, në krye të të cilit ne vumë Kozma Nushin. Ky komitet mbajti gjallë shpirtin e shqiptarëve. Ai organizoi tërheqjen dhe shpërndarjen e ushqimeve dhe ndihmave për shqiptarët që i merrte nga jugosllavët. U organizua ajo që ne e quajtëm në atë kohë “Aksioni i bukës”, ku merrnin pjesë disa njerëz që ishin më të guximshëm. Por për këtë pati disa divergjenca mes shokëvë të komitetit revolucionar, të cilat lindën mes Kozma Nushit, Telat Nogës nga njëra anë dhe Sul Cenomerit, Enver Velës nga ana tjetër. Këto kishin të bënin me faktin se Sul Cenomëria dhe Enver Velja donin të shkëputnin grupet e Shqipërisë së Mesme nga influenca e grupeve të jugut dhe të krijonim komitetet e tyre revolucionare më vete. Në krye të grupit të Shqipërisë së mesme ishte Sul Cenomerja dhe Enver Velja, ndërsa në krye të grupit të jugut ishte Kozma Nushi e Telat Noga.

Arriti puna aty sa shokët e aksioneve të bukës të grupit të Shqipërisë së Mesme që ishin më të rinj, të rriheshin nga Sul Cenomerja me shpulla, pasi bukët dhe ushqimet e tjera që merrnin nga aksioni ia dorëzonin Kozma Nushit dhe jo Sulës. Sula thoshte se në aksion duhet të merrnin pjesë dhe Kozma Nushi dhe Telati dhe shumë të tjerë dhe jo vetëm të urdhëronin dhe të vinin në rrezik jetët e të rinjve nga Shqipëria e mesme.

Pas 4-5 ditësh debate në Komitetin Revolucionar mes dy grupeve, sikur më në fund u bë një marrëveshje, ku të kishim vetëm një grup, të paktën për aksionin e bukës.

Shokët që ishin caktuar për aksionin e sigurimit të bukës, merreshin vesh nëpër dritare me shokët jugosllavë të burgut me shenja të ndryshme me gishtrinj, dhe çdo mbrëmje nxirreshin në aksion 4 shokë nga barakat, duke u tërhequr zvarrë derisa arrinin poshtë penxhereve të burgut ku rrinin jugosllavët. Aty jugosllavët mbasi kishin grumbulluar dy thasë me ushqime rezervë që nuk u duheshin vetë, me anën e një cope litari që e kishin futur fshehtas në burg, ulnin thasët me litar dhe katër shokët merrnin çdo ditë 400 racione buke. Kjo ishte një detyrë shumë e rrezikshme, pasi nëse të diktonte roja nga qoshi i kullës, të ekzekutonte në vend.

Sul Cenomëria kishtë qenë partizan shumë trim, dhe madje ishte plagosur në operacionin e dimrit, por ishte kapur nga gjermanët teksa ishte pa ndjenja. Pas shërbimit të tij ata e internojnë në Zemun. Ishte shtatmadh me mustaqe të zeza, i mbushur dhe i fuqishëm rreth 28-30 vjec. Ishte pak tip kapadai dhe donte të dukej mbi të tjerët dhe të pyetej për gjithçka. Por aty në burg, u kritikua për këto pikëpamje lokaliste dhe bëri autokritikë në mbledhjen e komitetit revolucionar. Nuk di se çfarë ndodhi më tej me Sulon, por thonë se vdiq nga torturat në filialin e Mauthasenit në Gusen.

Mund të themi se gjendja jonë në Burgun e Banicës ishte më e mirë, krahasuar me burgun e Zemunit, të paktën përsa i përket ushqimit. Vërtet dhe këtu nuk kishim shtresa e batanike, por të paktën secili kishte krevatin e vet prej dërrase dhe veç kësaj moti ishte më i ngrohtë. Gjithashtu ishim më të organizuar dhe të bashkuar për të qarë hallet e përbashkëta mes shqiptarësh. Krevatet ishin tresh, pra në një krevat tre vetë, kishte ujë për t’u pastruar, megjithatë prapë morrat e pleshtat nuk na u ndanë, gjithashtu dhe epidemitë e tifos dhe dizanteria që bënte kërdinë.

Një ditë në Burgun e Banicës ndodhi diçka e papritur. Një natë, një nga shqiptarët nisi të thërriste me të madhe: Para partizanë! Vrisni fashistët e qelbur! Dolën shokët tanë, Kozma Nushi, Telati, Sula, Enveri ta qetësonin, por ai nuk pushonte dhe vazhdoi deri në mëngjes. Erdhën tre doktorët shqiptarë të qetësonin, por ky nuk dëgjonte më. Ishte Gani Kokli nga Tirana, ish partizan që ishte torturuar aq shumë sa kishte humbur mendjen. Në mëngjes, gestapoja dha urdhër ta merrnin për ta çuar në spitalin psikiatrik të Beogradit. Por në fakt, Ganiu u zhduk në drejtim të paditur dhe u ekzekutua. Ishte e natyrshme që çdo njeri që fliste keq kundër Rajhut të ekzekutohej në vend, pavarësisht se ishte sëmurë psiqikisht apo jo. Plus ata, gjermanët, kishin një parim, se një njeri që është me të meta mendore dhe fizike nuk është më me vlerë as për familjen e tij e jo më për shtetin. Dhe prandaj këta njerëz ekzekutoheshin.

Një tjetër rast u përsërit si ky i Ganiut. Bëhet fjalë për Gafur Qatja që gjithashtu nisi të zemërohej e të shante gjermanët, por nën mbrojtjen dhe kujdesin e shqiptarëve, u qetësua në kohë, dhe shpëtoi.

Që të përballoje gjithë vuajtjet nga burgu në burg, duhej jo vetëm të ishe natyrë e duruar, por të kishe dhe kurajo, vullnet të fortë dhe të ishe optimist. Dhe në fakt kushdo që i kishte këto cilësi arriti të shpëtonte, të paktën nga dy burgjet e para. Të tjerët, kryesisht ata gjaknxehtë apo të paduruar e pesimistë, vdiqën. Në burgun e Banicës na mbanin gjallë këngët revolucionare siç ishte kënga për Emin Durakun që këndohej bashkë me jugosllavët, kënga ‘dalngadalë po vjen behari’, ‘heronjtë e Shkodrës’, kënga e Emine Pezës etj. Pra pavarësisht kushteve të këqija, ku çdo ditë mund të priste vdekja, shqiptarët ishin optimistë dhe këndonin. Kishte dhe mes nesh edhe njerëz me karakter të dobët, si Mustafa Elezi nga Kavaja, i cili qëndronte larg lëvizjes tonë nacionalçlirimtare, dhe për të mbijetuar e shpëtuar lëkurën i rrëmbente shpesh shokëve me të dobët racionin e bukës prej 200 gramësh. Edhe pse ishim në të njëjtin hall, ai mendonte veç për stomakun e tij, dhe nuk solidarizohej me grupin e shqiptarëve.

Në burgun e Banicës vdiqën rreth 80 shqiptarë. Kështu numri nga 512 vetë që ishim në Zemun arriti në 301, përfshi dhe të vdekurit në Zemun. Edhe këtu të burgosurit nuk punonin, njësoj si në Zemun, gjysmë e së keqes kjo.

Në korrik 1944 në burgun e Banicës, Gestapoja dha urdhër për të kthyer disa shqiptarë në Shqipëri. Komiteti revolucionar i shqiptarëve vendosi që të ktheheshin më të vegjlit dhe vendosën për mua, për një fëmijë tjetër të quajtur Xemal Karaj nga fshatrat e Pezës dhe ata që ishin afër rrezikut të vdekjes. Por me ndërmjetësimin e dy mjekëve tradhëtare dr Vasilit dhe Llukës nuk mbeti radhë për mua, kështu që dy mjekët vunë emrin e tyre në listë dhe u nisën drejt Italisë për t’u kthyer në atdhe. Kështu u vulos fati im, tashmë isha pjesë e pandarë e grupit shqiptar që po na nisnin drejt një tmerri tjetër të panjohur.

**Drejt Mauthausenit**

Dita-ditës gjermanët bëheshin më të tërbuar, teksa unaza u ngushtohej në lindje. Sa më shumë humbje kishin në frontin e lindjes aq më shumë ata i zbraznin në kurrizin tonë.

Nga gushti i vitit 1944 ushtria e kuqe përparonte me shpejtësi të rrufeshme dhe të papërmbajtur. Kështu gjermanët na ngritën të gjithëve nga Burgu i Banicës dhe na nisën për në kampin e përqëndrimit të Mauthausenit në Austri. Gjithë burgu i Banicës ku ishim rreth 3800 jugosllavë, 301 shqiptarë dhe 400 grekë u zbraz. Na dërguan në stacionin e trenit të Beogradit duke na futur në vagona të mbyllur mallrash ose vagona të burgosurish pasi ishin aq të sigurt me hekura sa nuk shihje asgjë se ku po shkoje dhe as të komunikoje apo të lëvizje nga vagoni në vagon. Në vagon ishim shumë ngushtë dhe nuk qëndronim veç në këmbë, fryma na merrej. Udhëtimi në Mathausen zgjati gati një javë. Rrugës vdiqën mjaft njerëz nga jugosllavët dhe dy shqiptarë Sadik Hosnjaku nga Elbasani dhe Jani Goda.

Interesante është kjo rrugë për në Mauthausen për vetë faktin se në këtë udhëtim nga ana e shokëve të Komunitetit Revolucionar Jugosllav u vra Bania, brenda në vagon, teksa udhëtonte i vetëm bashkë me të burgosurit jugoslavë të tjerë. I mbyllën gojën me një shami dhe i lidhën duart, dhe e zhdëpën në dru. Në mëngjes kur treni ecte me shpejtësi, atë e hodhën bashkë me kufomat e tjera të të vdekurve në rrotat e vagonave. Ky ishte kriminel që me duart e tij kishte çuar drejt vdekjes qindra e qindra jugosllavë e dhjetra shqiptarë. U shërbeu hitlerianëve, por në momentet e fundit asnjë gjerman nuk donte t’ia dinte për të që ta mbronte, pasi secili donte të shpëtonte lëkurën e vet. Ishin shumë të acaruar teksa Gjermania po humbte dita ditës. Ai u vra nga bashkëkombasit e vet. E çfarë fitoi me gjithë atë tradhëti, vrasje e dhunë ndaj nesh, veç vdekjes po nga dhuna.

Nejse as ne nuk e kishim mendjen te Bania, sepse uria bënte të vetën. Nuk mendonim dot. Në rrugën drejt Mauthausenit na dhanë nga 700 gr bukë për person dhe nga dy lugë buke me konservë. Ky ishte gjithë ushqimi që do hanim për një javë.